ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3819/97 υποβολή: Viviane Reding (PPE) προς το Συμβούλιο (28 Νοεμβρίου 1997)

Θέμα: Αγροτικές τιμές και διακυμάνσεις των νομισμάτων μετά την εισαγωγή του ευρώ

Τί θα απογίνουν μετά την εισαγωγή του ενιαίου νομίσματος σε ορισμένα κράτη μέλη τα μέτρα που αποσκοπούν στην αποζημίωση των απωλειών οι οποίες οφείλονται στις διακυμάνσεις των νομισμάτων κατά τις εμπορικές ανταλλαγές αγροτικών προϊόντων μεταξύ κρατών μελών της ΕΕ;

Εννοείται ότι διακυμάνσεις του είδους δεν θα υφίστανται πλέον de facto εντός της ζώνης ευρώ. Το πρόβλημα τίθεται στην περίπτωση εμπορίου ανάμεσα στη ζώνη ευρώ και εκείνη των κρατών «στο κατώφλι» (pre-ins): θα εξακολουθήσουν οι εξαγωγές αγροτικών προϊόντων από την ζώνη ευρώ προς τα κράτη pre-in να χαίρουν των ως άνω αποζημιώσεων σε περίπτωση διακυμάνσεων των νομισμάτων εκτός της ζώνης ευρώ;

Ποία είναι η γνώμη του Συμβουλίου ως προς αυτήν την ειδική πτυχή των συνεπειών της εισαγωγής του ευρώ στην κοινή αγροτική πολιτική;

Απάντηση (26 Φεβρουαρίου 1998)

Ο κανονισμός (ΕΟΚ) αριθ. 3813/92 του Συμβουλίου σχετικά με τη λογιστική μονάδα και τις ισοτιμίες που θα εφαρμοσθούν στα πλαίσια της Κοινής Γεωργικής Πολιτικής (ΚΓΠ), ο οποίος δεν έχει χρονικά όρια εφαρμογής, συνιστά τη βασική κανονιστική ρύθμιση του Συμβουλίου σχετικά με τα μέτρα που έχουν ως στόχο την αντιστάθμιση των απωλειών οι οποίες οφείλονται στις νομισματικές διακυμάνσεις κατά τη διεξαγωγή του ενδοκοινοτικού εμπορίου γεωργικών προϊόντων. Ωστόσο, όσον αφορά την αντιστάθμιση λόγω απωλειών εισοδήματος λόγω νομισματικών διακυμάνσεων, το Συμβούλιο εξέδωσε τον κανονισμό (ΕΚ) αριθ. 724/97, που αντιπροσωπεύει εξαίρεση από τον προαναφερόμενο κανονισμό προκειμένου να εκπληρωθούν οι υποχρεώσεις οι οποίες αναλήφθησαν στα πλαίσια αφενός της GATT και αφετέρου της δημοσιονομικής πειθαρχίας. Ο δεύτερος αυτός κανονισμός εξακολουθεί να ισχύει μέχρι τις 30 Απριλίου 1998.

Επί του παρόντος, το Συμβούλιο δεν έχει λάβει νομοθετικές προτάσεις της Επιτροπής για την προσαρμογή της ισχύουσας νομοθεσίας και οι οποίες θα πρέπει να σκιαγραφούν το μελλοντικό γεωργο-νομισματικό καθεστώς. Κατά συνέπεια, το Συμβούλιο δεν έχει επί του παρόντος επαρκή στοιχεία ώστε να μπορέσει να αποφανθεί σχετικά με τις επιπτώσεις που θα είχαν οι πιθανές νομισματικές διακυμάνσεις στις εμπορικές ροές των γεωργικών προϊόντων μεταξύ των κρατών μελών ΙΝ (στη ζώνη ΕΥΡΩ) και PRE-IN (στο κατώφλι), καθώς και μεταξύ των κρατών μελών που σε πρώτη φάση δεν θα συμμετέχουν στη ζώνη ΕΥΡΩ.

Η αξιολόγηση του προβλεπόμενου αντικτύπου της έναρξης ισχύος του ΕΥΡΩ στην ΚΓΠ θα πρέπει να διενεργηθεί κατά τη διάρκεια της συζήτησης για τη θέσπιση από μέρους του Συμβουλίου των νέων κανονιστικών διατάξεων που θα πρέπει να προταθούν από την Επιτροπή, μετά από αίτηση γνώμης του Ευρωπαϊκού Κοινοβουλίου.

Δεδομένης της σημασίας του θέματος, το Συμβούλιο θα εξετάσει με ιδιαίτερο ενδιαφέρον τις προτάσεις αυτές.
ΓΡΑΠΤΗ ΕΡΩΤΗΣΗ P-3901/97 υποβολή: Carlo Secchi (PPE) προς την Επιτροπή (27 Νοεμβρίου 1997)

Θέμα: Απαγόρευση της διαφήμισης καθαρτικών στην Ιταλία

Γνωρίζει η Επιτροπή το γεγονός ότι η Ενιαία Επιτροπή Φαρμάκων του Υπουργείου Υγείας της Ιταλίας αποφάσισε να τροποποιήσει την ισχύουσα ταξινόμηση των καθαρτικών από την κατηγορία Ο.T.C. (over the counter) σε φάρμακα της κατηγορίας S.O.P. (φάρμακα χωρίς υποχρέωση συνταγής) για τα οποία, σε αντίθεση με εκείνα της κατηγορίας O.T.C., δεν επιτρέπεται η διαφήμιση στο κοινό;

Πιστεύει η Επιτροπή ότι αυτό το μέτρο θα μπορούσε να αποτελέσει εμπόδιο στην ελεύθερη κυκλοφορία των εμπορευμάτων, λαμβάνοντας υπόψη ότι η σημερινή ισχύουσα κοινοτική νομοθεσία, καθώς και η εσωτερική νομοθεσία των λοιπών κρατών μελών, προβλέπει ότι για τα φάρμακα αυτοθεραπείας επιτρέπεται η διαφήμιση στο κοινό;

Απάντηση του κ. Bangemann εξ ονόματος της Επιτροπής (22 Δεκεμβρίου 1997)

Τα σχεδιαζόμενα από την Ιταλία μέτρα τα οποία ενδέχεται να έχουν ως αποτέλεσμα την απαγόρευση της διαφήμισης για όλα τα καθαρκτικά επισημάνθηκαν στην Επιτροπή στις 20 Νοεμβρίου 1997 από έναν ιταλικό σύνδεσμο φαρμακοβιομηχάνων.

Από τη σαφή διατύπωση του άρθρου 3 της οδηγίας 92/28/ΕΟΚ της 31ης Μαρτίου 1992 για τη διαφήμιση των φαρμάκων που προορίζονται για ανθρώπους ((ΕΕ L 113 της 30.4.1992 )), προκύπτει ότι τα κράτη μέλη δεν μπορούν να εφαρμόζουν αυστηρότερους κανόνες για τη διαφήμιση που απευθύνεται στο ευρύ κοινό. Ως εκ τούτου, τυχόν εθνική απαγόρευση της διαφήμισης μιας ορισμένης κατηγορίας φαρμάκων « που, λόγω της σύνθεσης και του σκοπούς τους, έχουν προβλεφθεί και σχεδιαστεί για να χρησιμοποιηθούν χωρίς την παρέμβαση ιατρού για τη διάγνωση, την αναγραφή σε συνταγή ή την επίβλεψη της θεραπείας, στην ανάγκη με τη βοήθεια του φαρμακοποιού» και που δεν καλύπτονται από τις ρητές εξαιρέσεις που προβλέπονται στο άρθρο 3 παράγραφος 1 και 3, συνιστά κατά τα φαινόμενα, παράβαση της κοινοτικής νομοθεσίας.

Η Επιτροπή παρακολουθεί επισταμένως την εξέλιξη του θέματος αυτού στην Ιταλία και εφόσον καταστεί αναγκαίο, θα λάβει τα αναγκαία μέτρα για να εξασφαλίσει πλήρη συμμόρφωση με την κοινοτική νομοθεσία.

Η οδηγία 92/26/ΕΚ της 31ης Μαρτίου 1992 σχετικά με την κατάταξη για τη χορήγηση των φαρμάκων που προορίζονται για ανθρώπινη χρήση ((ΕΕ L 113 της 30.4.1992 )) παρέχει στα κράτη μέλη τη δυνατότητα να τροποποιούν την κατάταξη των φαρμάκων ώστε να μεταβάλλουν τις σχετικές με τη διαφήμιση απαιτήσεις, συμπεριλαμβανομένης της δυνατότητας απαγόρευσης της διαφήμισης αυτής.
ΓΡΑΠΤΗ ΕΡΩΤΗΣΗ E-3691/97 υποβολή: Kirsi Piha (PPE) προς την Επιτροπή (19 Νοεμβρίου 1997)

Θέμα: Ασθένεια της τρελλής αγελάδας

Όπως πολύ καλά γνωρίζει η Επιτροπή, η κρίση με την ασθένεια της τρελλής αγελάδας - κοινώς ΣΕΒ - αποτελεί ένα ιδιαίτερα ευαίσθητο θέμα το οποίο έχει προκαλέσει οργή στα κράτη μέλη. Το Κοινοβούλιο έχει ζητήσει από την Επιτροπή διευκρινίσεις σχετικά με το θέμα της ΣΕΒ και πληροφορίες εν σχέσει με τις εξελίξεις όσον αφορά την αντιμετώπισή της. Επιπλέον, ο βουλευτής του Ευρωπαϊκού Κοινοβουλιου κ. Bφge έχει εκπονήσει σχετική έκθεση για την προσωρινή εξεταστική επιτροπή, η οποία θα εξετασθεί σύντομα στο Κοινοβούλιο. Μετά την κάποια εκτόνωση της κατάστασης, στο Βέλγιο έχει εντοπισθεί και νέο κρούσμα ΣΕΒ. Η εξάπλωση της ασθένειας, οι μεταφορές κρεάτων και η πώλησή τους ως προερχομένων από άλλο κράτος έχουν δημιουργήσει αμφιβολίες στο κοινό εν σχέσει με την αναγκαιότητα της απόλυτης τήρησης των αρχών του ελεύθερου ανταγωνισμού. Ποιά μέτρα προτίθεται να λάβει η Επιτροπή για τον περιορισμό της εξάπλωσης της ΣΕΒ;

Απάντηση της κας Βonino εξ ονόματος της Επιτροπής (9 Ιανουαρίου 1998)

Το νέο περιστατικό σπογγώδους εγκεφαλοπάθειας των βοοειδών που διαπιστώθηκε στο Βέλγιο επιβεβαιώνει την ανάγκη να διατηρηθεί και ενδεχομένως να αυξηθεί η επαγρύπνηση όσον αφορά την επιζωοτία, από όλους τους ενδιαφερόμενους κύκλους, και κυρίως από την Επιτροπή.

Τα μέτρα για την καταπολέμηση της ΣΕΒ, τα οποία εφαρμόζει ήδη η Επιτροπή πρέπει συνεπώς να διατηρηθούν και ενδεχομένως να προσαρμοστούν και, εφόσον είναι αναγκαίο, να ενισχυθούν. Τα εν λόγω μέτρα αφορούν ειδικότερα τα άλευρα κρέατος και οστών για τη διατροφή των ζώων, την υγειονομική επιθεώρηση και τον κτηνιατρικό έλεγχο. Επιπλέον, η Επιτροπή επεξεργάζεται πρόταση σχετικά με την παρακολούθηση της ΣΕΒ.

Αποφασίστηκαν ή πρόκειται να αποφασιστούν και άλλα μέτρα. Τα μέτρα αυτά αφορούν ειδικότερα την έρευνα στον τομέα της μεταδοτικής σπογγώδους εγκεφαλοπάθειας (ΜΣΕ) για την οποία τα μέτρα συντονισμού μεταξύ των κρατών μελών καθώς και τα μέτρα χρηματοδότησης θα συνεχιστούν ή θα εντατικοποιηθούν, τα ειδικά υλικά που προκαλούν κινδύνους και τα άλευρα που προορίζονται για τη διατροφή των ζώων, για τα οποία η Επιτροπή θα υποβάλει πολύ σύντομα νέες προτάσεις 7 επίσης τον έλεγχο και την επιθεώρηση ολόκληρης της αλυσίδας επεξεργασίας του βοδινού κρέατος, για τους οποίους το 1997 αυξήθηκε ήδη το προσωπικό και θα ενισχυθεί ακόμη περισσότερο το 1998, καθώς και τη δυνατότητα ανίχνευσης των βοοειδών από την 1η Ιανουαρίου 1998.

Όπως διαπιστώνει ο κύριος βουλευτής, η Επιτροπή δεν έχει σε καμία περίπτωση την πρόθεση να μειώσει τις προσπάθειές της στον τομέα αυτό αλλά αντιθέτως να τις πολλαπλασιάσει, όχι μόνο να περιορίσει την εξάπλωση της ΣΕΒ αλλά και για να εξαλειφθεί η επιζωοτία το ταχύτερο δυνατό.
ΓΡΑΠΤΗ ΕΡΩΤΗΣΗ E-4026/97 υποβολή: Mair Morgan (PSE) προς την Επιτροπή (14 Iανουαρίου 1998)

Θέμα: Ατζέντα 2000

Η Επιτροπή στην Ατζέντα 2000 προτείνει τρεις νέες κοινοτικές πρωτοβουλίες. Θα υπαχθούν οι εν λόγω πρωτοβουλίες στον κανονισμό πλαίσιο; Επίσης, ενώ η Επιτροπή ανέφερε ότι θα χρησιμοποιήσει την πείρα από τις κοινοτικές πρωτοβουλίες στην εφαρμογή των περιφερειακών στόχων υπάρχουν σαφείς αντιφάσεις στην προσέγγιση της Επιτροπής. Δηλαδή, ενώ οι αγροτικές περιοχές μπορούν να ενισχυθούν από το Στόχο 2 και το πρόγραμμα LEADER, δεν υπάρχουν βασικές κοινοτικές πρωτοβουλίες προς συμπλήρωση της ενίσχυσης των άλλων περιοχών του Στόχου 2. Προτίθεται η Επιτροπή να εξετάσει περαιτέρω τη δυνατότητα επέκτασης της βέλτιστης πρακτικής του προγράμματος LEADER, εντάσσοντάς τη σε μια τέταρτη πρωτοβουλία για τις αστικές και βιομηχανικές περιοχές;

Απάντηση της κας Wulf-Mathies εξ ονόματος της Επιτροπής (4 Μαρτίου 1998)

Με σκοπό την ενδυνάμωση της αποτελεσματικότητας, της διορατικότητας και του καινοτόμου χαρακτήρα των μελλοντικών κοινοτικών πρωτοβουλιών, η Επιτροπή προβλέπει, πράγματι, στο σχέδιο δράσης 2000 ((Έγγρ. COM(97) 2000 τελικό )) να συγκεντρώσει την προσοχή της αποκλειστικά σε τρία θέματα: την διασυνοριακή, διεθνική και διαπεριφερειακή συνεργασία, την αγροτική ανάπτυξη και του ανθρώπινους πόρους σε πλαίσιο ισότητας δυνατοτήτων. Η Επιτροπή εξετάζει επίσης την δυνατότητα να συμπεριλάβει σαφώς τις εν λόγω πρωτοβουλίες στη νέα ρύθμιση όσον αφορά τα διαρθρωτικά ταμεία, η οποία προετοιμάζεται επί του παρόντος.

Η εν λόγω προβλεπόμενη συγκέντρωση ανά θέμα πρέπει να επιτρέψει να αποδειχθεί πραγματικά το κοινοτικό ενδιαφέρον της συνεργασίας και της καινοτομίας προς όφελος της αρμονικής ανάπτυξης του ευρωπαϊκού χώρου, της προώθησης νέων προσεγγίσεων του αγροτικού τομέα λόγω της προβλεπόμενης εις βάθος μεταρρύθμισης της κοινής γεωργικής πολιτικής, και τέλος της καλύτερης κινητοποίησης των ανθρώπινων πόρων. Αυτή η τελευταία εντάσσεται στο πλαίσιο της απασχόλησης στην Ευρώπη και της πρόσβασης στην αγορά εργασίας.

Το γεγονός ότι η Επιτροπή δεν πρότεινε μία ειδική πρωτοβουλία υπέρ των περιοχών που έχουν πληγεί από την παρακμή της βιομηχανίας, δεν σημαίνει ότι αποδίδεται μικρότερη προτεραιότητα στις εν λόγω περιοχές. Πράγματι, ο στόχος 1 (αναπτυξιακά καθυστερημένες περιοχές, που έχουν πληγεί επιπλέον από δυσκολίες του παραγωγικού συστήματος καθώς και του συστήματος απασχόλησης), ο στόχος 2 (οικονομική και κοινωνική μετατροπή των περιοχών που βρίσκονται υπό οικονομική μεταλλαγή συμπεριλαμβανομένων των βιομηχανιών, των υπηρεσιών, των αγροτικών περιοχών και των αστικών κέντρων που αντιμετωπίζουν δυσκολίες), ο στόχος 3 (ανάπτυξη των ανθρωπίνων πόρων στις άλλες περιοχές) ή ακόμη οι νέες προτεινόμενες κοινοτικές πρωτοβουλίες θα αποτελέσουν μέσα εφαρμογής των προγραμμάτων στις βιομηχανικές και αστικές περιοχές.
ΓΡΑΠΤΗ ΕΡΩΤΗΣΗ E-4021/97 υποβολή: Panayotis Lambrias (PPE) προς την Επιτροπή (14 Iανουαρίου 1998)

Θέμα: Τρόφιμα επικίνδυνα για την υγεία πωλούνται σε σούπερ μάρκετ

Σύμφωνα με πρόσφατες έρευνες που έγιναν από οργανώσεις προστασίας καταναλωτών, αλλά και σύμφωνα με δηλώσεις των αρμοδίων κρατικών υπηρεσιών ελέγχου της ποιότητας των τροφίμων στην Ελλάδα, προκύπτει άμεσο πρόβλημα δημόσιας υγείας από την πώληση νοθευμένων, σάπιων και μολυσμένων τροφίμων που καλύπτει όλο το φάσμα των τροφίμων από το πόσιμο νερό και το ελαιόλαδο ως το κρέας, τα αλλαντικά και τα συκευασμένα προϊόντα. Το πρόβλημα επιτείνεται λόγω της κατανομής της αρμοδιότητας για τα τρόφιμα σε 8 υπουργεία και περίπου 50 διευθύνσεις, ενώ δεν έχει ακόμα δημιουργηθεί Ενιαίος Φορέας Ελέγχου Τροφίμων.

Ερωτάται η Επιτροπή τι μέτρα προτίθεται να λάβει ώστε να εξασφαλίσει την τήρηση της κοινοτικής νομοθεσίας για τα τρόφιμα από την Ελλάδα, καθώς και το δικαίωμα υγείας των Ελλήνων πολιτών;

Απάντηση του κ. Bangemann εξ ονόματος της Επιτροπής (19 Φεβρουαρίου 1998)

H οδηγία 89/397/EOK σχετικά με τον επίσημο έλεγχο των τροφίμων ((ΕΕ L 186 της 30. 6.1989 )) επιβάλλει στα κράτη μέλη την υποχρέωση να διενεργούν επιθεωρήσεις και αποτελεσματικούς ελέγχους των ειδών διατροφής στο πιο ενδεδειγμένο στάδιο από την παραγωγή έως τη διανομή και την εμπορία τους. Υπό τη έννοια της οδηγίας αυτής, ο έλεγχος περιλαμβάνει την απαίτηση να επιθεωρούνται οι επιχειρήσεις τροφίμων και να διεξάγεται δειγματοληψία, εξέταση και ανάλυση των τροφίμων, ώστε να διασφαλίζεται ότι η προσφορά τροφίμων στον ευρωπαίο καταναλωτή είναι σύμφωνη προς την εθνική και την κοινοτική νομοθεσία περί τροφίμων.

Το άρθρο 5 της οδηγίας 93/99/ΕΟΚ σχετικά με τα πρόσθετα μέτρα που αφορούν τον επίσημο έλεγχο των τροφίμων ((ΕΕ L 290 της 24.11.1993 )) επιβάλλει στην Επιτροπή την υποχρέωση να παρακολουθεί και να ελέγχει αν τα συστήματα επισήμου ελέγχου των τροφίμων που εφαρμόζουν οι αρμόδιες αρχές των κρατών μελών είναι ισοδύναμα και αποτελεσματικά. Για το σκοπό αυτό, η Επιτροπή οργάνωσε μια πρώτη αποστολή στην Ελλάδα καθώς και σε άλλα κράτη μέλη τα έτη 1996 και 1997. Από την αποστολή στην Ελλάδα προέκυψε ότι η βελτίωση της επικοινωνίας και του συντονισμού μεταξύ των ελληνικών αρμοδίων αρχών θα ενίσχυε την αποτελεσματικότητα του συστήματος επισήμου ελέγχου των τροφίμων στο σύνολό του. Το σημείο αυτό καθώς και άλλα επισημάνθηκαν στις ελληνικές αρμόδιες αρχές στην έκθεση αξιολόγησης που συνέταξε η Επιτροπή. Έχουν προγραμματιστεί νέες επισκέψεις στην Ελλάδα και στα άλλα κράτη μέλη το 1998 για να εκτιμηθεί η πρόοδος που έχει συντελεστεί.
ΓΡΑΠΤΗ ΕΡΩΤΗΣΗ E-4124/97 υποβολή: Anita Pollack (PSE) προς την Επιτροπή (16 Iανουαρίου 1998)

Θέμα: Επιχείρηση περιβαλλοντικού καθαρισμού στη χερσόνησο Κόλα

Γνωρίζει η Επιτροπή ότι πολλά ραδιενεργά απόβλητα είναι αποθηκευμένα στη χερσόνησο Κόλα, σε εγκαταστάσεις που δεν πληρούν τις σύγχρονες απαιτήσεις ασφαλείας και ότι ένα πολύ μικρό ποσό, ύψους 5 εκατ. Ecu, έχει προβλεφθεί γιά τα σχέδια περιβαλλοντικού καθαρισμού; Θα ήθελε η Επιτροπή να μας πληροφορήσει εάν έχει αναληφθεί το σχετικό έργο;

Απάντηση της κας Bjerregaard εξ ονόματος της Επιτροπής (17 Φεβρουαρίου 1998)

Στο πλαίσιο χρηματοδοτούμενης από την Επιτροπή συμβάσεως μελέτης, πραγματοποιήθηκε το 1996 απογραφή του ακτινοβολημένου πυρηνικού καυσίμου και των ραδιενεργών αποβλήτων που είναι σήμερα αποθηκευμένα σε εγκαταστάσεις της βορειοδυτικής Ρωσίας, καθώς και των ποσοτήτων που αναμένεται να παραχθούν τα προσεχή έτη. Στη συνέχεια της μελέτης αυτής, διετέθησαν, στην διαχείριση των ραδιενεργών αποβλήτων στην περιοχή αυτή 5 εκατομ. ECU από τους πόρους του TACIS για την πυρηνική ασφάλεια. Και τα τέσσερα έργα που συνιστούν το πρόγραμμα αυτό άρχισαν το 1997.

Επιπλέον των έργων αυτών, η Επιτροπή στηρίζει, επίσης, σειρά άλλων δραστηριοτήτων σχετικών με τη διαχείριση των ραδιενεργών αποβλήτων στην εν λόγω περιοχή. Μεταξύ αυτών περιλαμβάνεται η επιδιόρθωση του πλοίου-αποθήκης «Lepse», η απομάκρυνση του αναλωμένου πυρηνικού καυσίμου, η δημιουργία περιβλήματος για την αποθήκευση και μεταφορά του απομακρυνθέντος καυσίμου, εκτιμήσεις των δυνατοτήτων αποθήκευσης αναλωμένου πυρηνικού καυσίμου υποβρυχίων και παγοθραυστικών, και μελέτη των περιβαλλοντικών επιπτώσεων των πυρηνικών αντιδραστήρων που ποντίστηκαν στην θάλασσα Kara.

Ωστόσο, επιπλέον των δραστηριοτήτων αυτών, μένουν ακόμη πολλά να γίνουν. Πρόσφατες εισηγήσεις διεθνών εμπειρογνωμόνων επισημαίνουν ότι η κατάσταση στην περιοχή επιδεινώνεται έτι περαιτέρω, δεδομένου ότι παροπλίζονται ολοένα και περισσότερα πυρηνικά υποβρύχια. Η εισήγηση καλεί τα κράτη να ενθαρρύνουν την χρηματοδότηση επιπλέον δραστηριοτήτων στην περιοχή. Η Επιτροπή υποστηρίζει την θέση αυτή και ελπίζει να πολλαπλασιάσει τις προσπάθειές της για την αντιμετώπιση της κατάστασης. Προσβλέπει δε στην σταθερή υποστήριξη του Ευρωπαϊκού Κοινοβουλίου.
ΓΡΑΠΤΗ ΕΡΩΤΗΣΗ E-3388/97 υποβολή: John Iversen (PSE) προς την Επιτροπή (23 Οκτωβρίου 1997)

Θέμα: Αυξητικές ουσίες

Μπορεί η Επιτροπή να επιβεβαιώσει την υποψία ότι η αυξητική ουσία Tylosin στις ζωοτροφές που προορίζονται για χοίρους ενισχύει την αντίσταση ορισμένων βακτηριδίων, που προκαλούν ασθένειες στον άνθρωπο, στο φαρμακευτικό προϊόν Erythromyicin;

Εάν ναι, είναι διατεθειμένη η Επιτροπή να καταβάλει προσπάθειες για την απαγόρευση της ουσίας Tylosin;

Aπάντηση του κ. Fischler εξ ονόματος της Επιτροπής (2 Δεκεμβρίου 1997)

Η τυλοζίνη είναι αντιβιοτικός αυξητικός παράγοντας που επιτρέπεται από την οδηγία 78/974/ΕΟΚ ((EE L 330 της 25.11.1978 )) στη διατροφή των χοιριδίων και των χοίρων σύμφωνα με την οδηγία 70/524/ΕΟΚ ((EE L 270 της 14.12.1970 )). Ένας από τους αναγκαίους όρους για την έγκριση σύμφωνα με την οδηγία αυτή είναι η έλλειψη δυσμενών επιδράσεων στην ανθρώπινη υγεία. Ωστόσο, η χρήση ενός προσθέτου μπορεί να επιτραπεί μόνο εάν για σοβαρούς λόγους που αφορούν την ανθρώπινη υγεία, η χρήση της ουσίας αυτής δεν περιορίζεται για ιατρικούς σκοπούς. Για να καθοριστεί εάν τα κριτήρια για την έγκριση αυτή πληρούνται, ο φάκελος που υποβάλλεται από την επιχείρηση πρέπει ιδίως, να περιλαμβάνει μελέτες σχετικά με την διασταυρούμενη αντοχή στα θεραπευτικά αντιβιοτικά καθώς και μελέτες που έχουν ως στόχο να καθορίσουν εάν το πρόσθετο μπορεί να επιλέξει παράγοντες αντοχής και εάν είναι μεταδόσιμοι.

Πρέπει να σημειωθεί επίσης ότι η τυλοζίνη χορηγείται ως φάρμακο στα ζώα.

Μέχρι σήμερα, η Επιτροπή δεν διαθέτει στοιχεία τα οποία να αποδεικνύουν τη σχέση αιτίου αποτελέσματος μεταξύ της χρήσης της τυλοζίνης στις τροφές των χοίρων και της εμφάνισης αντιστάσεων στην ερυθρομυσίνη στα παθογενή βακτηρίδια για τον άνθρωπο. Εάν, ωστόσο, το Αξιότιμο Μέλος του Κοινοβουλίου διαθέτει νέα επιστημονικά στοιχεία, η Επιτροπή θα τα εξετάσει με μεγάλη προσοχή και, ενδεχομένως, θα λάβει τα αναγκαία νομοθετικά μέτρα.

Ωστόσο, η Επιτροπή θα ήθελε να πληροφορήσει το Αξιότιμο Μέλος του Κοινοβουλίου ότι εξετάζει επί του παρόντος την επιστημονική αιτιολόγηση που υποβλήθηκε πρόσφατα από την Φινλανδία, βάσει των διατάξεων της συνθήκης προσχώρησης. Η Φινλανδία ζητά την προσαρμογή της κοινοτικής νομοθεσίας για την απαγόρευση της χρήσης της τυλοζίνης και της σπιραμυσίνης ως πρόσθετα, για να διατηρηθεί η αποτελεσματικότητα των ίδιων αυτών ουσιών που επιτρέπονται ως κτηνιατρικά φάρμακα.
ΓΡΑΠΤΗ ΕΡΩΤΗΣΗ E-3998/97 υποβολή: Eva Kjer Hansen (ELDR) προς την Επιτροπή (14 Iανουαρίου 1998)

Θέμα: Καθυστέρηση των πληρωμών στο πρόγραμμα PΑCΤΕ

Η Επιτροπή απάντησε στην ερώτησή μου (Η-0718/97) ((Συζητήσεις του Ευρωπαϊκού Κοινοβουλίου (Νοέμβριος 1997) )) διαβεβαιώνοντάς με ότι δεν θα επαναληφθούν τα λάθη του παρελθόντος τα οποία και θα διορθωθούν στο μέλλον. Δυστυχώς, τα υπάρχοντα προβλήματα δεν έχουν ακόμα επιλυθεί και, ως εκ τούτου, είμαι υποχρεωμένη να αναφερθώ εκ νέου στο θέμα της σοβαρής κακοδιαχείρησης του προγράμματος PΑCΤΕ που έχει δημιουργήσει σημαντικές καθυστερήσεις τις πληρωμές των εργολάβων.

1. Γνωρίζει η Επιτροπή τις οικονομικές συνέπειες των μεγάλων καθυστερήσεων στις πληρωμές προς τους υπεργολάβους; Σ' ένα συγκεκριμένο σχέδιο του 1995 καθυστέρησε η πληρωμή υπεργολάβου για 22 μήνες. Θεωρεί η Επιτροπή θεμιτό να προκαλούνται επαγγελματικές και προσωπικές πτωχεύσεις λόγω απλήρωτων λογαριασμών;

2. Ποιές συγκεκριμένες δράσεις σκοπεύει να αναλάβει η Επιτροπή για την εξασφάλιση της σωστής διαχείρισης του γραφείου PΑCΤΕ στο Στρασβούργο και της εσωτερικής διαχείρισης του προγράμματος στην Επιτροπή καθώς και για την εξασφάλιση της πληρωμής των υπεργολάβων;

Απάντηση της κ. Wulf-Mathies εξ ονόματος της Επιτροπής (27 Φεβρουαρίου 1998)

Η Επιτροπή έχει καταβάλλει τις τελευταίες δόσεις της κοινοτικής συνδρομής στο γραφείο διαχείρισης του εν λόγω προγράμματος το Φεβρουάριο 1997.

Η Επιτροπή υπενθύμισε επίσης στο γραφείο PACTE του Στρασβούργου από το Μάρτιο 1997, ότι είναι επείγουσα η χορήγηση των υπολοίπων που οφείλονται για τα έργα. Η εν λόγω οργάνωση που είχε διαπιστώσει παρατυπίες εκ μέρους ορισμένων εργολάβων, πραγματοποίησε έλεγχο των δαπανών για να εξακριβώσει ότι οι αιτήσεις πληρωμής που υποβάλλονται από εργολάβους αντιστοιχούν σε πραγματικές δαπάνες.

Πρέπει άρα οι διάφοροι εργολάβοι να απευθυνθούν στο γραφείο PACTE για να εξακριβώσουν ποια είναι η κατάσταση όσον αφορά την τελική πληρωμή του έργου τους.

Η Επιτροπή γνωρίζει τις δυσλειτουργίες που προκύπτουν από την εκχωρηθείσα οικονομική διαχείριση. Για το λόγο αυτό σκοπεύει να μη συνεχίσει στο μέλλον το είδος αυτό της χρηματοδότησης για τέτοιου είδους ενέργειες.
ΓΡΑΠΤΗ ΕΡΩΤΗΣΗ E-3566/97 υποβολή: Graham Mather (PPE) προς την Επιτροπή (13 Νοεμβρίου 1997)

Θέμα: Ανακοίνωση της Επιτροπής σχετικά με τον φορολογικό συντονισμό (CΟΜ(97)495)

Κατά την συνεδρίαση του ΕCΟFΙΝ στις 13 Οκτωβρίου 1997, η ανακοίνωση αυτή της Επιτροπής εξετάσθηκε για πρώτη φορά. Tο εν λόγω έγγραφο προτείνει ένα πακέτο μέτρων για την αντιμετώπιση του - όπως τον αποκαλεί - «επιζημίου φορολογικού ανταγωνισμού». Το Συμβούλιο κάλεσε την Επιτροπή να φέρει προς συζήτηση νέα ανακοίνωση μέχρι το αργότερα τις 12 Νοεμβρίου λαμβάνοντας υπόψιν τα αποτελέσματα τόσο της συνεδρίασης αυτής όσον και της συνεδρίασης της Ομάδας Φορολογικής Πολιτικής στις 20 Οκτωβρίου. Οι υπουργοί υπογράμμισαν ομόφωνα την πρόθεσή τους για επίτευξη πολιτικής συμφωνίας εν σχέσει με το θέμα αυτό κατά την συνεδρίαση του ΕCΟFΙΝ την 1η Δεκεμβρίου.

Όσον αφορά την φορολογία του εισοδήματος του κεφαλαίου, στο Σημείο 19 ΙΙΙ της ανακοίνωσης αναφέρεται ότι «κάθε κράτος μέλος πρέπει είτε να εφαρμόσει ένα ελάχιστο όριο παρακρατούμενου φόρου είτε να παρέχει πληροφορίες σχετικά με τα αποταμιευτικά εισοδήματα σε άλλα κράτη μέλη».

1. Πώς θα επιτευχθεί ο συνδυασμός, για φορολογικούς λόγους, των ρυθμίσεων σε ένα κράτος μέλος το οποίο εφαρμόζει ελάχιστο όριο παρακρατούμενου φόρου με αυτές του κράτους διαμονής ενός πολίτη το οποίο εφαρμόζει έναν σταθερό συντελεστή ως προς την φορολογία του εισοδήματος του κεφαλαίου;

2. Ποιές μελέτες έχει εκπονήσει η Επιτροπή προκειμένου να υπολογίσει το κόστος για την πραγματοποίηση των ρυθμίσεων αυτών;

Κοινή απάντηση του κ. Monti εξ ονόματος της Επιτροπής στις γραπτές ερωτήσεις E-3563/97, E-3564/97, E-3565/97, E-3566/97 και E-3567/97 (3 Φεβρουαρίου 1998)

Η Επιτροπή επιθυμεί να επιστήσει την προσοχή του Αξιότιμου Μέλους στη νέα ανακοίνωσή της της 5ης Νοεμβρίου 1997 ((COM(97) 564 τελικό. )), καθώς και στα συμπεράσματα της συνεδρίασης του συμβουλίου του Ecofin, την 1η Δεκεμβρίου 1997, σχετικά με τη φορολογική πολιτική.

Στο πλαίσιο των συμπερασμάτων αυτών, το Συμβούλιο ενέκρινε κείμενο σχετικό με τη φορολογία των αποταμιεύσεων, το οποίο περιέχει τέσσερα σημεία που μπορεί να αποτελέσουν τη βάση νέας πρότασης οδηγίας.

Όπως προέβλεψε η Επιτροπή στην ανακοίνωση που προαναφέρθηκε, πρόθεσή της είναι να υποβάλει ανάλογη πρόταση πολύ σύντομα, καταρχήν μέχρι τον Απρίλιο του 1998.

Η Επιτροπή θεωρεί ότι είναι πρόωρο να σχολιάσει, κατά το παρόν στάδιο, τα ευαίσθητα και λεπτά θέματα που έθιξε το Αξιότιμο Μέλος.

Η Επιτροπή εξακολουθεί να εξετάζει τα θέματα αυτά και η θέση της θα αναφέρεται σαφώς στην πρόταση οδηγίας.